雪再作山甫約遊雨花臺不遂聞與諸公登鳳凰臺次韻送似
作者：許及之
朝代：宋

paragraphs: 騷屑寒威逼重幕，衲被蒙頭慵蚤作。
不知一夜雪花飛，但訝五更風力惡。
摩挲病眼試憑陵，把翫清詩何灑落。
好語自足驅瘧癘，嘉祥况乃銷離瘼。
絕憐冰筯墮脩簷，撥觸風琴響朱箔。
一冬溫煖憂麥蠶，萬事乘除等鳬鶴。
爲言三鳳今河東，曾約連騶出南郭。
山陰舟回雖興盡，巫峽雲歸終倖薄。
方疑再往成渺芒，已拉羣公溯寥邈。
九萬扶摇不可希，隨分榆枋吾亦樂。